和朱公掞禱雨五龍廟
作者：李復
朝代：宋

paragraphs: 太師占歲驗律管，氣來姑洗聲猶短。
野人告病三月餘，公堂嚴齋五日滿。
相招禱雨陟南山，出城鞭馬追飛繖。
林鳩怒鳴競逐婦，穴蟻移居自銜卵。
迎路商羊舞若飛，隨車少女風不斷。
陰昇陽交兆已見，神意感通知憫旱。
焚香瀝酒灑枯地，草根清流忽盈碗。
茲事舊傳或未信，誠禱靈答知非誕。
祠亭豐碑高突兀，歲紀神䴥魏所纂。
道武開國始南征，矯首據鞍思勝筭。
雲間仰見黑龍來，翔戲下山五爲伴。
考卜推爲受命符，將拜帝休先沐澣。
前瞻雷電塞空山，築宮岧嶢敢辭懶。
鬼神填委煥丹青，草木森嚴無冗散。
登山層級繞巖巒，趣門一徑極平坦。
簫鼓于今幾百年，暘雨無愆雩禜罕。
今朝霢霂千里蘇，太守憂民罄誠款。
四郊宿麥遠青青，土膏脈潤天已暖。
明朝牲幣躬脩報，豈憚陟降步巘窾。
魯無禾麥書春秋，須知民事不可緩。